Diari Oficial de la Generalitat Valenciana


Sumari del DOGV 8221, del 26-01-2018 (2018/56)

RESOLUCIÓ de 13 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 93/13-AIA Corbera.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8221

Data del DOGV
:   26-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/56


Data del document
:   13-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Corbera
    * impacte ambiental

RESOLUCIÓ de 13 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 93/13-AIA Corbera. [2018/56]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 93/13-AIA Corbera.  
  
  
«Declaració d'impacte ambiental  
Expedient: 93/6754-XZI.  
Títol: centre autoritzat de tractament de vehicles i magatzem temporal.  
Promotor: Victory Carlife, SL.  
Autoritat substantiva: Ajuntament de Corbera.  
Localització: polígon industrial El Racó de Corbera, carrer Xaloc, número 3, terme municipal de Corbera (València).  
  
Descripció del projecte  
1. Objecte del projecte  
La mercantil Victory Carlife, SL, pretén dur a terme l'activitat de centre autoritzat de tractament de vehicles fora d'ús, en una nau ubicada al terme municipal de Corbera.  
L'objecte és la sol·licitud de llicència ambiental d'acord amb la Llei 2/2006, de 5 de maig, de prevenció de la contaminació i qualitat ambiental.  
2. Descripció de les característiques més rellevants del projecte.  
Es tracta d'una indústria dedicada, d'una banda, a centre de tractament de vehicles al final de la seua vida útil i comercialització de les peces reutilitzables i, d'una altra, emmagatzema vehicles pendents de reparació en tallers indicats i accessoris per a vehicles.  
L'activitat pretén dur-se a terme en el carrer Xaloc, número 3, del polígon industrial El Racó, del terme municipal de Corbera, en un sòl classificat i qualificat de sòl urbà industrial, tal com exposa el mateix ajuntament, per mitjà de certificat de compatibilitat urbanística emés en data 4 de desembre de 2012.  
La superfície de la parcel·la és de 1.880 m², distribuïts de la manera següent:  
- Nau coberta on s'ubica la zona de descontaminació i retirada de fluids i sòlids perillosos, la zona de desmuntatge i classificació de components i peces per a la reutilització, la zona d'emmagatzematge de peces recuperades i el magatzem de residus perillosos.  
- Zona descoberta amb 94,38 m² on s'ubica la zona d'emmagatzematge temporal de vehicles.  
- Zona descoberta amb 61,21 m² on s'ubica la zona d'emmagatzematge de vehicles al final de la seua vida útil ja descontaminats.  
- Zona descoberta de 101,08 m².  
- Zona descoberta de 376,36 m² de vehicles retirats per la grua a l'espera de ser portats a taller.  
- Caseta prefabricada de vigilància d'aquests últims cotxes.  
Dins de les instal·lacions destinades al tractament de vehicles al final de la seua vida útil, es poden diferenciar les zones següents:  
- Zona de recepció i emmagatzematge temporal de vehicles fora d'ús previ a la seua descontaminació: Disposa de paviment impermeabilitzat amb pendents adequats cap als canals d'arreplega de possibles vessaments accidentals dotat d'un separador d'hidrocarburs.  
  
- Zona de descontaminació i zona de desmuntatge de VFU descontaminats: coberta, amb paviment impermeabilitzat i pendent cap als punts d'arreplega d'abocaments i/o fugues, arquetes cegues a fi d'evitar la possible contaminació de les aigües.  
- Zona d'emmagatzematge de peces recuperades per a la venda: coberta amb contenidors o depòsits estancs.  
- Zona d'emmagatzematge de residus perillosos: coberta, dotada d'un sistema de ventilació, amb paviment impermeabilitzat amb pendents adequats cap als canals d'arreplega de possibles vessaments accidentals. Cubetes d'arreplega de possibles vessaments. Materials absorbents.  
- Zona d'emmagatzematge de pneumàtics fora d'ús.  
- Zona d'emmagatzematge de VFU descontaminats: paviment impermeabilitzat i equip d'arreplega i tractament d'aigües, incloses les pluvials, que han de ser tractades d'acord amb la reglamentació sanitària i mediambiental abans del seu abocament. Les dites aigües seran tractades en el separador d'hidrocarburs indicat anteriorment.  
El procés industrial principal consisteix en una valorització de residus perillosos que consisteix en:  
- Recepció dels vehicles i emmagatzematge temporal en una zona amb sostre per un màxim de 30 dies.  
- Descontaminació dels vehicles (extracció, retirada i emmagatzematge en depòsits adequats, de residus considerats perillosos).  
- Desmuntatge dels VFU de tot el material o peça que puga ser reutilitzat com a recanvi per trobar-se en bon estat.  
- Els pneumàtics fora d'ús seran emmagatzemats de forma independent.  
- Emmagatzematge dels vehicles ja descontaminats i desmuntats a l'espera de ser transferits a la fragmentadora.  
Així mateix, s'emplenarà la memòria anual de gestor de residus perillosos i es portarà un registre estadístic dels residus gestionats.  
  
D'altra banda, es procedirà a la retirada de vehicles avariats en carretera i emmagatzematge fins al seu trasllat al taller de reparació.  
La maquinària a instal·lar consistirà en una bàscula, una carretó apilador tèrmic i dos elevadors, així com el material xicotet necessari.  
  
La parcel·la disposa de tots els serveis necessaris per a l'exercici de l'activitat com ara el subministrament d'energia elèctrica, aigua potable, connexió a xarxa general de sanejament i accessos.  
La quantitat estimada de vehicles és de 3 vehicles al dia amb una capacitat aproximada de 9 tn al dia.  
  
Tramitació administrativa  
Amb data 28 de febrer de 2013, va tindre entrada en aquesta direcció general un ofici de l'Ajuntament de Corbera, en què sol·licita un informe els efectes oportuns del projecte centre CAT i magatzem temporal de vehicles, promogut per Victory Carlife, SL, a ubicar en el terme municipal de Corbera, província de València. Respecte d'això es va emetre un informe amb data 24 d'abril de 2013 en què requeria la documentació necessària a fi de poder constituir un expedient complet d'avaluació ambiental.  
Posteriorment, amb data 26 de juliol de 2013, va tindre entrada en aquesta direcció general un ofici de l'ajuntament en resposta al requeriment abans indicat, en què sol·licita l'avaluació d'impacte ambiental del projecte i adjunta a aquest efecte la documentació següent:  
- Projecte d'activitat.  
- Annex a l'estudi d'impacte ambiental incloent estudi acústic.  
  
- Pla d'autoprotecció.  
- Còpia de la documentació en format digital.  
S'adjuntava, així mateix, certificat d'informació pública, de 6 de maig de 2013, en què s'indica que l'expedient ha sigut sotmés a informació pública per mitjà de la publicació en el DOGV número 6946, de 18 de gener de 2013, així com la seua inserció en el tauler d'anuncis de l'ajuntament des del 20 de desembre de 2012 al 28 de febrer de 2013, i la corresponent notificació als veïns contigus i que, havent transcorregut el termini de 30 dies, no s'hi han presentat al·legacions.  
  
  
Consideracions ambientals  
La parcel·la en què s'ubicarà l'activitat objecte d'estudi no es troba afectada per cap figura de protecció mediambiental. No mostra risc d'inundació segons PATRICOVA i la vulnerabilitat d'aqüífers és mitjana.  
De l'avaluació global dels impactes, cal destacar que l'impacte més greu es produeix sobre el sòl i de forma indirecta, de la contaminació del sòl es produeix la contaminació dels aqüífers. Així mateix, cal tindre en compte la repercussió que pot originar sobre el medi ambient, la producció de sorolls i de residus perillosos i no perillosos.  
  
No obstant això, i atés que es tracta d'un polígon industrial consolidat, es considera la inexistència d'impactes rellevants, sempre que es tinguen en consideració les prescripcions donades en les condicions de la present declaració.  
Respecte a la gestió de residus, l'estudi d'impacte ambiental no fa referència als residus sòlids generats pel funcionament normal de l'activitat, indica només la manera de procedir davant dels residus obtinguts en la descontaminació i que són reutilitzables, i els residus perillosos. Els residus perillosos seran correctament envasats i etiquetats per al seu posterior emmagatzematge en un magatzem específic fins a la transferència a gestor autoritzat.  
Per a evitar la possible contaminació de les aigües subterrànies i/o superficials, les zones de descontaminació de vehicles, així com d'emmagatzematge de residus, disposen de cubetes d'arreplega de possibles vessaments accidentals, paviment impermeabilitzat i, en el primer cas, reixeta d'arreplega de possibles vessaments que condueix fins a un sistema d'arreplega i separació d'hidrocarburs. La destinació final de les aigües residuals procedents dels serveis higiènics de l'activitat i de la neteja general del local, així com de les aigües no s'indica en la documentació presentada.  
En el desenvolupament normal de l'activitat, els sorolls principals a considerar són els produïts per la maquinària que s'usarà (carretó apilador), per a la qual cosa s'han tingut en compte una sèrie de mesures correctores com ara el control i manteniment periòdic de la maquinària usada, així com la realització d'estudis del soroll ambiental i la utilització de barreres acústiques. En l'estudi acústic presentant s'indica que els nivells de soroll transmesos a l'exterior compleixen la normativa de soroll vigent.  
S'han inclòs una sèrie de mesures correctores generals com ara:  
  
- Realització d'estudis de soroll ambiental.  
- Control periòdic de la maquinària.  
- Tancament de tot el perímetre del parc d'emmagatzematge de vehicles descontaminats amb plantacions d'espècies vegetals de creixement ràpid, per a minimitzar l'impacte paisatgístic.  
- Els vehicles descontaminats podran apilar-se de forma temporal, fins a una alcària que el tancament impedisca la seua visibilitat, no s'emmagatzemaran aquests a més de tres altures. L'estudi d'impacte ambiental inclou un programa de vigilància ambiental que realitzarà el control sobre les mesures correctores especificades en l'estudi d'impacte ambiental, de manera que si es detecta alguna desviació negativa en les supervisions realitzades durant els controls es prendran les mesures oportunes amb assessorament tècnic. Si aquestes desviacions afectaren espècies protegides de flora i fauna o la seguretat i sanitat de les persones, s'informarà la conselleria competent.  
  
  
Consideracions jurídiques  
El projecte examinat constitueix, segons el que preveu l'apartat 6.c.1, annex I del Decret 32/2006, de 10 de març, pel qual es modifica el Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.   
L'expedient ha observat els tràmits previstos en el Decret 162/ 90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental en la Llei 2/1989, de 3 de març, de la Generalitat Valenciana, i en les altres disposicions que s'hi apliquen.   
L'article 5 de la Llei 2/1989, de 3 de març, d'impacte ambiental atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, ordenació del territori i del litoral, urbanisme, coordinació territorial i inspecció d'urbanisme, ordenació, planificació i actuacions territorials estratègiques.  
  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que s'hi apliquen, el projecte de centre autoritzat de tractament de vehicles i emmagatzematge temporal de vehicles, promogut per Victory Carlife, SL, a ubicar al polígon industrial El Racó, carrer de Xaloc, número 3, terme municipal de Corbera (València), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com de l'apartat segon de la present resolució.  
  
Segon  
Se supedita l'execució del projecte esmentat al compliment de les condicions següents:  
1. Atés que es desconeix la destinació final de les aigües residuals (sanitàries i pluvials), s'haurà de disposar de la preceptiva autorització d'abocament d'aigües a la xarxa del polígon, concedida per l'autoritat municipal o, si és el cas, l'entitat de sanejament. Així mateix, es respectaran els límits d'abocament establits per l'ordenança municipal d'abocaments de l'Ajuntament de Corbera.  
2. Queda prohibit l'emmagatzematge de residus perillosos en la zona exterior descoberta, així com la manipulació i emmagatzematge dels vehicles fora d'ús. Tota l'activitat avaluada per mitjà de la present resolució s'haurà de realitzar sota cobert.  
3. Haurà de realitzar-se una auditoria acústica a la posada en funcionament de l'activitat i, posteriorment, les corresponents d'acord amb la periodicitat establida en l'article 18 del Decret 266/2004, de 3 de desembre, del Consell, que desplega la Llei 7/2002, de 3 de desembre, de la Generalitat Valenciana, de protecció contra la contaminació acústica, a fi de verificar que, amb les mesures proposades, l'activitat proposada no serà capaç de produir sorolls o vibracions. En cas de superar-se els nivells màxims de soroll permesos per la llei en matèria de contaminació acústica, s'hauran d'establir mesures correctores respecte d'això.  
  
4. El programa de vigilància ambiental haurà d'incloure controls periòdics, amb una periodicitat fixada, per part del mateix titular, del funcionament correcte de les mesures correctores, de l'absència dels abocaments al sòl, de l'estat del paviment, del soroll, així com el seguiment de les condicions d'emmagatzematge dels residus (separació per tipus, envasat i etiquetatge) i el manteniment preventiu de les instal·lacions. Així mateix, s'implementarà d'acord amb les condicions establides en la present declaració d'impacte ambiental. Així mateix, s'hauran d'implantar mesures correctores per a evitar possibles vibracions ocasionades per la maquinària.  
5. S'haurà de portar un registre documentat del programa de vigilància ambiental inclòs en l'estudi d'impacte ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
6. Es presentarà davant de la Direcció General per al Canvi Climàtic l'informe preliminar de situació del sòl per tractar-se d'una activitat considerada potencialment contaminant del sòl, en compliment amb l'article 3 del RD 9/2005, de 14 de gener, sobre activitats potencialment contaminants del sòl.  
7. D'acord amb l'article 4 del BUB 3659/1986, de 28 de juny, modificat per la Llei 9/2006, de 28 d'abril, el promotor haurà de comunicar a l'òrgan ambiental (per escrit), amb la suficient antelació, la data de començament de l'execució del projecte.  
8. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets estimen pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 1 d'abril de 2014.- El director general d'Avaluació Ambiental i Territorial: Juan Giner Corell.»  
  
València, 13 de desembre de 2017.- El director general de Medi Natural i d'Avaluació Ambiental: Antoni Marzo i Pastor.